ועדת הפנים ואיכות הסביבה, כנסת 17, פרוטוקול מספר 423, 2008-07-28 13:00

אופיר פינס-פז: שלום לכולם, אני פותח שוב את ישיבת ועדת הפנים והגנת הסביבה.

אופיר פינס-פז: אנחנו חוזרים לנושא שהיה אמור להיות נדון בבוקר, הצעת חוק הרשויות המקומיות, בחירת ראש רשות ראשות וסגניוו וכהונתם – אי בחירה מחדש של ראש רשות בשל הרשעה – החלטה לחדש את דיוניה של הוועדה בהצעת החוק.

אופיר פינס-פז: הצעת החוק מונחת על שולחן הכנסת להצבעה.

אופיר פינס-פז: היא עברה פה את הקריאה הראשונה.

אופיר פינס-פז: היא עברה את הקריאה השנייה והשלישית.

אופיר פינס-פז: היה עליה נוסח שהוצבע פה אחד והונח להצבעה.

אופיר פינס-פז: לאחר מכן יוזם הצעת החוק חבר הכנסת יואל חסון ביקש רביזיה אלא שהחוק כבר הונח.

אופיר פינס-פז: בקריאה שנייה ושלישית בניגוד לקריאה ראשונה החוק הוא ברשות הוועדה, בקריאה ראשונה החוק הוא ברשות חברי הכנסת.

אופיר פינס-פז: יואל, אני רוצה למחות, שמעתי שהכנסת לא תעלה את ההצבעות על פיזור הרשויות - - -

דוד אזולאי: זה לא על סדר היום.

אופיר פינס-פז: זה לא יכול להיות שזה לא יהיה עד יום רביעי במובן הזה שיוצאים לפגרה וזה דבר שאני צריך להתערב בו כיושב ראש ועדה.

אופיר פינס-פז: אבל אם זה יעלה ביום רביעי זה סוג של להרוג את החוק כי איתו נוכל לחוקק את הוראת השעה שדוחה את הבחירות.

אופיר פינס-פז: אני חושב שאתה כיושב ראש הקואליציה, אומנם עובד עם הממשלה, אבל צריך גם לראות את הראיה הרחבה של כלל חברי הכנסת.

אופיר פינס-פז: כי מה יקרה?

אופיר פינס-פז: הרי יש רוב מוחלט לחקיקה הזאת אבל אם לא נעשה את זה נכון אז יש בחירות.

אופיר פינס-פז: אנחנו נחוקק את הפיזור תוך כדי הפגרה אבל אנשים יצטרכו להתמודד על בחירות שלא יהיו כי אנחנו נפרק לפני הבחירות.

יואל חסון: אתה תוכל להביא לשנייה ושלישית?

אופיר פינס-פז: בוודאי.

יואל חסון: ב-10 ימים בין החזרה למושב - - -

אופיר פינס-פז: ברור שאני אביא כי אני גומר את החוק בפגרה והנושא הראשון במליאה זה החוק הזה.

אופיר פינס-פז: אז מה יקרה?

אופיר פינס-פז: אנחנו נבטל את הפירוק 10 ימים לפני הבחירות, גורמים למועמדים להתמודד, להוציא כספים, להשתגע, למדינה.

אופיר פינס-פז: אני אומר, מוכרחים בעניין הזה לחשוב באחריות ועם כל זה שאני יודע שיש גורמים שהם נגד זה, אני מכבד את דעתם אבל אי אפשר להביא מצב לאבסורד שתהיה כאילו מערכת בחירות ולפני סיומה יהיה ביטול הבחירות וביטול החוק.

יואל חסון: אבל איך אתה יכול לתת הוראת שעה לדחיית הבחירות?

אופיר פינס-פז: למה לא?

אופיר פינס-פז: למה לא נדחה את הבחירות ב-3 חודשים - - -

יואל חסון: נגיד שזה עובר מחר לצורך העניין, אתה כבר נכנס לפגרה, ואז לקריאה שנייה ושלישית אתה עושה את זה תוך כדי הפגרה, אבל את ההצבעה אתה גם ככה מביא רק כשחוזרים למושב.

אופיר פינס-פז: לא.

אופיר פינס-פז: התוכנית היא להעביר את זה למשל היום בקריאה ראשונה.

אופיר פינס-פז: יחזור לוועדה מחר.

אופיר פינס-פז: מחר נעשה פיצול ונפצל את הוראת השעה.

אופיר פינס-פז: ביום רביעי נעלה רק את הוראת השעה לשנייה ושלישית ואז נדחה את הבחירות - - -

יואל חסון: מה אומרת הוראת השעה?

אופיר פינס-פז: דחייה של 3 חודשים.

מגלי והבה: למה לדחות את הבחירות?

מגלי והבה: אנחנו מדברים כרגע על בחירות באופן הרגיל והנורמלי.

אופיר פינס-פז: אבל אם יהיה פירוק?

מגלי והבה: איזה פירוק?

אופיר פינס-פז: של הרשויות.

מגלי והבה: הרעיון בחוק הזה היה לא לאפשר, שמי שעבר עבירה שיש בה קלון - - -

משה כחלון: אנחנו מדברים על חוק אחר, חוק פירוק הרשויות.

מגלי והבה: סליחה, אני חוזר בי.

אופיר פינס-פז: רק להבהרה.

אופיר פינס-פז: החוק היה במליאה להצבעה בשבוע שעבר.

אופיר פינס-פז: התקשר אלי יואל וביקש לא להצביע ולהביא את החוק לדיון מחודש בוועדה.

אופיר פינס-פז: אמרתי לו שזה לא החלטה שלי, על פי התקנון זו החלטה של הוועדה.

אופיר פינס-פז: קבעתי את הסעיף ראשון על סדר היום להשבוע.

אופיר פינס-פז: לצערי זה בסוף סדר היום כי יואל לא יכול היה להתפנות היום בשעה עשר.

אופיר פינס-פז: יואל, אולי תנמק את הבקשה שלך.

דוד אזולאי: אולי לפני כן הצעה לסדר יום, אני מבקש לשמוע את חוות הדעת המשפטית במקרה שאנחנו מדברים עליו כאן.

דוד אזולאי: לפני שאנחנו שומעים את הנימוקים לבקשה, מה שאני יודע זה שהיה כאן דיון והצבענו על ההצעה ואכן זה אמור היה לבוא לקריאה שנייה ושלישית.

אופיר פינס-פז: הצבענו פה אחד.

דוד אזולאי: נכון.

דוד אזולאי: היינו אמורים להביא את זה לקריאה שנייה ושלישית במליאה.

דוד אזולאי: מה שידוע לי זה שיש רביזיה להצעה - - -

אופיר פינס-פז: אין רביזיה.

דוד אזולאי: זה מה שאני יודע.

אופיר פינס-פז: אז הטעו אותך.

דוד אזולאי: אני בכל זאת מבקש לשמוע חוות דעת משפטית אם אנחנו נוהגים כרגע לפי התקנות או לא.

אופיר פינס-פז: בסדר, תומר, בבקשה.

תומר רוזנר: על פי סעיף 124 לתקנון הוועדה רשאית להחליט לחדש דיון בהצעת חוק שהונחה על שולחן הכנסת.

תומר רוזנר: במקרה כזה יושב ראש הכנסת מודיע על כך במליאה וברגע שהוועדה החליטה היא יכולה לחדש את הדיון.

דוד אזולאי: האם מישהו ידוע לו אם היה התהליך הזה במליאה?

יפה שפירא: זה התהליך.

אופיר פינס-פז: זה במליאה עכשיו.

אופיר פינס-פז: עכשיו אנחנו נקיים הצבעה - - -

תומר רוזנר: אם לקיים דיון מחדש או לא, זה לא דיון בהצעה עצמה.

תומר רוזנר: הדיון הוא קודם כל אם לקיים דיון.

אברהם מיכאלי: עשינו את זה בוועדת חוקה עם החוק של גדעון סער.

אופיר פינס-פז: ההצבעה שאנחנו צריכים להצביע זה האם החוק חוזר לוועדה או לא חוזר לוועדה.

מוחמד ברכה: מחדשים את הדיון או לא מחדשים את הדיון.

אופיר פינס-פז: אחר כך אם יחליטו שהוא חוזר לוועדה נקבע ישיבה ונדון בחוק.

משה כחלון: מה שאנחנו מכריעים כרגע זה אם יתקיים פעם נוספת – כן או לא.

משה כחלון: אם מצביעים שלא אז זה נגמר.

אופיר פינס-פז: נכון, יואל, בבקשה.

יואל חסון: אדוני היושב ראש, אני רוצה להבהיר כמה הבהרות שקשורות להצעת החוק הזאת.

יואל חסון: הצעת החוק הזאת במקור היא הצעת חוק שהוגשה על ידי חבר הכנסת סגן השר מגלי והבה שברגע היבחרו לסגן שר העביר אלי מקבץ של הצעות חוק וזו אחת מהצעות החוק שלקחתי על עצמי לקדם אותה.

יואל חסון: הצעת החוק הזאת בעיני היא הצעת חוק ראויה, היא הצעת חוק נכונה.

יואל חסון: אגב, מהר מאוד היא קיבלה את אישור ועדת השרים, גם נתמכה על ידי הגורמים המשפטיים הרלוונטיים.

יואל חסון: בהמשך הדיונים, מתוך כל מה שהיה התחילו כל מיני אנשים להטיל דופי באינטרסים, בעניינים, למה אני מגיש את הצעת החוק הזאת, למה היא נולדה בכלל.

יואל חסון: אני רוצה להבהיר בצורה ברורה, כשהגשתי את הצעת החוק הזו והעברתי אותה את כל השלבים לא הייתי מודע למי היא משפיעה, על מי היא קובעת, אם היא רלוונטית לראש רשות עכשיו או ראש רשות מחר.

יואל חסון: כמו כל הצעת חוק שיכולה להשפיע על כל אדם במדינת ישראל מתברר שהצעת החוק הזאת, שלי זה התברר רק בשבועות האחרונים, משפיעה נקודתית במקום מסוים.

אופיר פינס-פז: תגיד אותו.

יואל חסון: באבו סנאן.

יואל חסון: אגב, יכול להיות שממש בדקה זאת ראש רשות אחר עושה עבירה שיכול להיות שהעבירה הזאת תשפיע גם עליו בעוד שעה או בעוד יומיים.

יואל חסון: אז נכון שהיא משפיעה באבו סנאן בנקודה הזאת.

יואל חסון: האם זה עושה את הצעת החוק הזאת לא נכונה?

יואל חסון: האם זה עושה את הצעת החוק הזאת לא לגיטימית?

יואל חסון: האם הבקשה שלי לא לגיטימית?

יואל חסון: גם אם יגידו לי, וגם זה שמעתי ואני בכוונה מעלה את הכל כדי שלא יגידו שזה לא עולה.

יואל חסון: אנשים אומרים, לקדימה יש 300 מתפקדים באבו סנאן ו-500 מתפקדים פה, ויש לה גם 5000 מתפקדים בראשון לציון, האם לא אהיה מעורב בהצעות חוק שקשורות לראשון לציון?

משה כחלון: שערורייה.

משה כחלון: ככה מעלילים על קדימה שיש לה שיקולים זרים?

יואל חסון: כן חבר הכנסת משה כחלון, זה נכנס לפרוטוקול, זה באמת שערורייה.

משה כחלון: אני מבקש להדגיש שמעלילים על קדימה שיש לה שיקולים זרים.

יוחנן פלסנר: בשביל זה יצאנו מהליכוד.

יואל חסון: אני רוצה להבהיר בצורה ברורה, לא ראיתי כאן שלא מעלים הצעות חוק בגלל שהן קשורות למישהו אחר או שמורידים הצעות חוק כי הן קשורות למישהו אחר.

יואל חסון: חבר'ה, העיקרון פה נכון.

יואל חסון: אם העיקרון כאן לא היה נכון - - -

מוחמד ברכה: למה אתה מבקש דיון נוסף מהשבוע שעבר ועד היום?

יואל חסון: אסביר לך.

יואל חסון: בסופו של דבר אני אומר לכם בצורה הכי ברורה, קודם כל הצעת החוק כשלקחתי אותה אלי - לא ידעתי על מי היא משפיעה, איפה היא משפיעה, לא עשיתי סקר רשויות מקומיות ובדקתי.

יואל חסון: התברר לי בשבועות האחרונים שהיא משפיעה באופן נקודתי על אבו סנאן וטוב שכך.

דוד אזולאי: אני חושב שגם היושב ראש יכול להעיד, לא ידענו שזה חל על אבו סנאן, אף אחד לא ידע שזה חל על אבו סנאן.

יואל חסון: גם אני לא ידעתי.

יואל חסון: כמו שאני אומר, בסופו של דבר אנחנו מחוקקים דברים עקרוניים והחקיקה כאן היא חקיקה עקרונית.

יואל חסון: אם היא משפיעה נקודתית על מישהו זה לא אומר שחקיקה טובה תידחה כי היא משפיעה על מישהו.

יואל חסון: היא נכונה.

יואל חסון: מי מאיתנו רוצה שראשי רשויות מורשעים בדין יוכלו להמשיך להיות ראשי ערים?

יואל חסון: עובדה, ההצעה הזאת בלי שידענו שהיא קשורה לאבו סנאן עובדה שהיה לה רוב כאן ולא היה ויכוח.

יואל חסון: למה ביקשתי דיון נוסף?

יואל חסון: במקור ביקשתי שתהיה תקופה של 7 שנים.

יואל חסון: שוכנעתי על ידי היושב ראש - - -

אופיר פינס-פז: בשום פנים ואופן לא.

אופיר פינס-פז: רק הדיון בוועדה עם הגורמים המקצועיים של הוועדה, של משרד המשפטים והשתכנענו כולנו.

אופיר פינס-פז: לא אני שכנעתי אותך ולא אתה שכנעת אותי ולא את חבר הכנסת אזולאי - שוכנענו שהעמדה הנכונה כפי שהציג אותה היועץ המשפטי של הוועדה זה העניין של הבחירות הראשונות שאחרי ההרשעה שאז אין ויכוח שלא צריך להתמודד.

אופיר פינס-פז: מה שחבר הכנסת חסון הציע ואולי יחזור להציע זה שגם מועד הבחירות השני - - -

דוד אזולאי: שזה יכול להיות יותר מ-7 שנים.

מגלי והבה: לא יכול להיות יותר.

דוד אזולאי: היו מקרים שזה היה יותר, בדקנו.

אופיר פינס-פז: הדיון פה, יש פרטים שצריך למסור, חבר הכנסת חסון מוסר אותם, אני חושב שטוב שהוא עושה את זה, הוא צריך לנמק את הבקשה שלו אבל בגדול אני אומר לכם, אני לא אפתח עכשיו דיון כי אם הוועדה תחליט שהיא מחזירה את החוק – במילא יהיה דיון שלם.

אופיר פינס-פז: אם היא תחליט שהיא לא מביאה את החוק ממילא אין דיון.

מוחמד ברכה: אנחנו רוצים להגיש הסתייגויות ולדון בהם אחת אחת.

אופיר פינס-פז: זה ברור שאם יהיה דיון זה יהיה.

מוחמד ברכה: אבל אם יוחלט שיהיה דיון, זה לא יהיה היום?

אופיר פינס-פז: ברור שלא היום.

יואל חסון: למה החלטתי להחזיר את זה?

יואל חסון: מכיוון שפה בוועדה שוכנענו ששבע שנים היא תקופה ארוכה מדי.

יואל חסון: באו והציעו הצעה שאני חושב שעשיתי טעות שקיבלתי אותה שבה נאמר שהבחירות הראשונות, רק שלא לקחתי בחשבון שהבחירות הראשונות יכולות להיות בחירות מיוחדות שקורות בגלל הרשעתו ואם שנה אחרי זה יהיו בחירות כלליות רגילות הוא יוכל פתאום להתמודד שזה מגוחך.

יואל חסון: אדם שבגללו יצאו לבחירות מיוחדות, בגלל שהוא הורשע, שנה אחרי זה עושים בחירות רגילות הוא פתאום יכול לחזור ולהתמודד שזה לא הייתה כוונת המחוקק שאני במקרה המחוקק.

דוד אזולאי: זכותך הייתה להגיש הסתייגות.

יואל חסון: אבל לא עשיתי את זה באותו זמן.

אופיר פינס-פז: הוא אומר שהוא חשב על כך מחדש.

יואל חסון: אני מציג לכם את כל התמונה כהוויתה.

מוחמד ברכה: לא ידעת איפה זה משפיע נקודתית, אחרי שידעת איפה זה משפיע נקודתית שינית מה ששינית.

יואל חסון: זה מה שאתה אומר, זו הפרשנות שלך וזה לא נכון, אתה יודע למה?

יואל חסון: כי בפרוטוקול כתוב שאני מראש לא הייתי מרוצה שזה למערכת הבחירות הראשונה וחשבתי שצריך הפרש של שנים.

שכיב חנאן: החוק אומר שזה ל-7 שנים, שאדם עובר עבירה החוק אומר שזה ל-7 שנים.

משה כחלון: אחרי המערכה השנייה.

יואל חסון: למה שיניתי את דעתי?

יואל חסון: כי אני חושב שצריך להיות הפרש, לא של 7 שנים, אני מסכים, אבל לפחות הפרש של 3 שנים.

יואל חסון: אם הבחירות יצאו תוך שנה אז הוא לא יוכל להתמודד.

יואל חסון: יצאו תוך שנתיים, הוא לא יוכל, יצאו תוך 3 שנים הוא יוכל.

יואל חסון: 3 שנים זה זמן סביר.

יואל חסון: אחר כך תהיה קדנציה חדשה, יעברו 4 שנים הוא יוכל להתמודד.

יואל חסון: לכן ביקשתי את הדיון המחודש.

יואל חסון: אם אנחנו מחוקקים ראוי שלחקיקה שלנו תהיה משמעות אמיתית.

יואל חסון: החוק היום כפי שהוא יעלה יאמר שאם היו בחירות מיוחדות בגללו ואחרי שנה יהיו בחירות רגילות - הוא יוכל להתמודד.

יואל חסון: אדם מורשע יוכל להתמודד, בעיני זה לא נכון, לא הגיוני ולכן אני מבקש דיון מחודש.

אופיר פינס-פז: תודה.

מוחמד ברכה: אני מציע לצמצם את הדיון עכשיו ולעשות הצבעה מהר ככל האפשר, כולנו בלחץ של זמן.

מוחמד ברכה: אני להזהיר את הוועדה, אני חושש שיש שיקולים זרים בשינוי הדעה מההצבעה הקודמת בוועדה והיום.

מוחמד ברכה: כדאי לשים לב לעניין הזה שיהיו לו השלכות גם ברמה של הכנסת וגם ברמה המשפטית.

מוחמד ברכה: מעבר לכל העניין הזה, חברי הכנסת צריכים לזכור שסוג כזה של חקיקה הוא חקיקה מתגלגלת, זאת אומרת אם הוא יחול על ראשי מועצות הוא בוודאי ובוודאי יחול על חברי כנסת, יחול על שרים.

מוחמד ברכה: כל עוד שההחמרה הזאת לא נעשית כלפי עצמנו אני לא מציע להחיל אותה על אחרים, על ראשי מועצות.

מגלי והבה: חברי כנסת זה 7 שנים.

יואל חסון: לך אין לך ניגוד עניינים, אתה נקי מניגוד עניינים.

יוחנן פלסנר: הוא רוצה להשוות, יואל, אולי תעלה את זה מ-3 ל-7.

מוחמד ברכה: לכן הנוסח שעלה למליאה שמדבר על הבחירות הראשונות אחרי ההרשעה שהוא יכול להתמודד, זה לגופו של עניין.

מגלי והבה: כשהצעתי את החוק הזה רציתי להצטרף לאלה שמאמינים שהאנשים שנשפטו עם עבירה שיש בה קלון לא יהיו נציגי ציבור, לא בכנסת ולא ברשויות המקומיות ולא בכל מקום.

מגלי והבה: לכן הלכנו על 7 שנים כפי שמקובל לכל אנשי הציבור וגם לחברי הכנסת.

מגלי והבה: הופתעתי, עברתי לאן שעברתי והעברתי את כל החקיקה שלי ליואל חסון.

מגלי והבה: כשאני אומר שכאילו יש פה שיקולים זרים למה אנחנו צריכים לקצר או להזיז, כמו שאומר חבר הכנסת ברכה, או שיש לזה השלכות על מישהו כזה או אחר, אנחנו צריכים פה להוות דוגמא.

מגלי והבה: אני מתפלא על היועץ המשפטי, לא שמעתי את דעתך שאתה בא ואומר: עצור, יש פה מצב שאנחנו לא יכולים להסכים לו כחברי כנסת.

מגלי והבה: שאנחנו באים ואומרים שיש פה עבירה שיש בה קלון ומנסים לעזור בחקיקה למישהו על מנת שייבחר.

מגלי והבה: לא חברים.

מגלי והבה: העלינו את הנושא הזה על מנת שתהייה מערכת נקייה מאנשים שעשו עבירות שיש עימן קלון.

מגלי והבה: לא משנה אם זה בת"א ולא משנה אם זה באבו סנאן ולא משנה באף מקום אחר.

מגלי והבה: זאת הייתה מטרת החקיקה.

מוחמד ברכה: היות המשחק של הבחירות כעת בעיצומו, אם אתה הגון תבקש שזה יחול מהבחירות הבאות, בבקשה.

מוחמד ברכה: אבל אתה רוצה לשנות את כללי המשחק באמצע המשחק.

מגלי והבה: רציתי להביע את דעתי וזאת דעתי ולדעתי אם הוועדה תצביע לא בצורה שמצפים ממנה זה תהיה חקיקה שחורה בוועדה מכובדת.

אופיר פינס-פז: כשהצעתי את הצעת החוק ידעת שמדובר על אבו סנאן?

מגלי והבה: הצעת חוק הייתה אחרי שחברי כנסת עשו עבירות שיש עימן קלון ולא יכלו להתמודד לכנסת, כך חבר כנסת שהביאו לו הצעת חוק על מנת שיגיש אותה שיישמר הצדק והמוסר לכל נבחרי הציבור.

מגלי והבה: זו הייתה מטרת החוק.

אופיר פינס-פז: אני שואל אותך פעם שלישית, האם כשהצעת את הצעת החוק הצעת אותה בגלל אבו סנאן?

מגלי והבה: לא, חד וחלק.

מגלי והבה: אומר לך יותר מזה אופיר, תשאל את יואל חסון, כשפניתי אליך אמרתי לך שאנחנו הולכים על הצעת חוק ארצית שתהיה דגם לאותם נבחרי ציבור לכל הרוחב.

מגלי והבה: יואל יוכל להעיד על כך אני רוצה שזה יירשם בפרוטוקול.

תומר רוזנר: אני רק רוצה להשיב לסגן השר והבה ולהבהיר.

תומר רוזנר: המצב המשפטי הקיים לגבי חברי כנסת וראשי רשויות מקומיות היום הוא מצב זהה.

תומר רוזנר: בשני המקרים המתמודד לא יכול להתמודד לא לכנסת ולא לרשות המקומית אם הוא הורשע בעבירה שיש עימה קלון ובתנאי שנגזר עליו עונש מאסר של 3 חודשים בפועל או יותר והמגבלה היא ל-7 שנים.

תומר רוזנר: כאן מה שמוצע זו הצעה להחמיר בנושא של רשויות מקומיות כך שדי בעונשי של הרשעה שיש עימה קלון וגם אם לא נפסק עונש של מאסר - לא יכול להתמודד, מצב שלא קיים בכנסת.

יוחנן פלסנר: מה הדין לגבי הכנסת?

אופיר פינס-פז: כל מי שלא חבר כנסת שייצא מהחדר, כי כל מי שאני רואה פה הוא מעורב.

אופיר פינס-פז: ההצבעה היא רק בנוכחות חברי כנסת, תודה.

אופיר פינס-פז: כמובן שאם החוק יחזור לוועדה כולם יוכלו להתבטא, כל מי שמעורב.

אופיר פינס-פז: נציגת משרד המשפטים נשארת כמובן.

אופיר פינס-פז: מי בעד להחזיר את הצעת החוק מהמליאה להמשך דיון בוועדה ירים את ידו.

אופיר פינס-פז: האם סגן השר מגלי והבה יכול להצביע?

תומר רוזנר: לא.

מגלי והבה: למה לא?

דוד אזולאי: אתה סגן שר.

אופיר פינס-פז: מי בעד להעלות את הצעת החוק?

אופיר פינס-פז: 5.

אופיר פינס-פז: מי נגד העלאת החוק חזרה מהמליאה לוועדה?

נאדיה חילו: סליחה, אני רוצה לשאול, אם זה חוזר לוועדה הוועדה יכולה להחליט לשנות או להשאיר את זה כמות שהוא?

אופיר פינס-פז: חבר הכנסת שכיב שנאן, אם נדיה חילו פה אתה לא יכול להצביע.

דוד אזולאי: הכל פתוח.

נאדיה חילו: היא חייבת לשנות?

דוד אזולאי: הכל פתוח.

אופיר פינס-פז: לא סיימנו להצביע.

אופיר פינס-פז: חברת הכנסת חילו, את לא היית, אז אני קובע גם על פי חוות הדעת של היועץ המשפטי לוועדה שחבר הכנסת שכיב יכול היה להצביע במקומך.

אופיר פינס-פז: מי נגד שהצעת החוק הזו תחזור?

אופיר פינס-פז: גם 5.

אופיר פינס-פז: לא עבר, תודה.

יואל חסון: אבקש רביזיה, אבל לא עכשיו.

אופיר פינס-פז: או ביום רביעי או עכשיו.

יואל חסון: בעוד חצי שעה.

אופיר פינס-פז: לא.

אופיר פינס-פז: או עכשיו או ביום רביעי, אלו הכללים בכנסת, אתה יודע את זה.

יואל חסון: תעשה את הרביזיה עוד חצי שעה.

משה כחלון: יואל, אנחנו לא עובדים אצלך.

אופיר פינס-פז: אני עושה בדיוק כמו שמקובל בוועדות הכנסת.

יואל חסון: מה מקובל?

אופיר פינס-פז: כך מקובל.

אופיר פינס-פז: מי בעד הרביזיה ירים את ידו.

יואל חסון: אני לא משתתף בשטות הזאת.

אופיר פינס-פז: אתה מבטל את הרביזיה?

יואל חסון: כן.

אופיר פינס-פז: אין רביזיה, תודה.

אופיר פינס-פז: מה שאתה יכול לעשות חבר הכנסת חסון זה למשוך את הצעת החוק.

תומר רוזנר: הוא לא יכול.

אופיר פינס-פז: תודה.